b'\n_START_ARTICLE_\nGerhard Richter\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nRichter syntyi Dresdeniss\xc3\xa4 ja kasvoi Reichenaussa (nykyinen Bogatynia Puolassa) ja Preussin Ala-Sleesian Waltersdorfissa (nykyinen Niegos\xc5\x82awice Puolassa). Kasvatustaustakseen taiteilija on ilmoittanut: \xe2\x80\x9d13 vuotta kansallissosialismia ja 16 vuotta it\xc3\xa4saksalaista kommunismia\xe2\x80\x9d. H\xc3\xa4n lopetti koulun kymmenennelt\xc3\xa4 luokalta ja oli harjoittelijana mainos- ja lavastemaalarina ennen opiskeluaan Dresdenin taideakatemiassa._NEWLINE_Vuonna 1948 h\xc3\xa4n j\xc3\xa4tti Zittaun korkeamman ammattikoulun ja vuosina 1945\xe2\x80\x931951 h\xc3\xa4n sai koulutusta siell\xc3\xa4 kirjoittajana sek\xc3\xa4 lavaste- ja mainosmaalarina. H\xc3\xa4nen hakemuksensa Dresdenin kuvataidekorkeakouluun hyl\xc3\xa4ttiin vuonna 1950, mutta h\xc3\xa4n aloitti opiskelun Dresdenin taideakatemiassa vuonna 1951. H\xc3\xa4n teki taideakatemian ruokasaliin sein\xc3\xa4maalauksen Abendmahl mit Picasso (Ateria Picasson kanssa, 1955) osana loppututkintoaan. Diplomity\xc3\xb6ns\xc3\xa4 h\xc3\xa4n maalasi Hygieniamuseoon otsikolla Lebensfreude (El\xc3\xa4m\xc3\xa4nilo, 1956)._NEWLINE_Vuosina 1957\xe2\x80\x931961 Richter toimi taideakatemian mestarikoulutettavana ja otti vastaan tilauksia It\xc3\xa4-Saksan valtiolta. T\xc3\xa4n\xc3\xa4 aikana h\xc3\xa4n teki sein\xc3\xa4maalauksia, kuten Arbeiterkampf (Ty\xc3\xb6l\xc3\xa4isten taistelu), \xc3\xb6ljymaalauksia esimerkiksi muotokuvia tunnetusta it\xc3\xa4saksalaisesta n\xc3\xa4yttelij\xc3\xa4st\xc3\xa4 Angelica Domroesesta ja ensimm\xc3\xa4isest\xc3\xa4 vaimostaan Emasta, useita omakuvia ja my\xc3\xb6hemmin panoraaman Dresdenist\xc3\xa4 nimell\xc3\xa4 Stadtbild (Kaupunkikuva, 1956)._NEWLINE_Kaksi kuukautta ennen Berliinin muurin rakentamista Richter pakeni vaimonsa kanssa L\xc3\xa4nsi-Saksaan. Paon j\xc3\xa4lkeen Richterin kaksi ensimm\xc3\xa4ist\xc3\xa4 sein\xc3\xa4maalausta p\xc3\xa4\xc3\xa4llemaalattiin. Saksan j\xc3\xa4lleenyhdistymisen j\xc3\xa4lkeen sein\xc3\xa4maalaus El\xc3\xa4m\xc3\xa4nilo paljastettiin v\xc3\xa4liaikaisesti uudelleen._NEWLINE_Richter opetti Hampurin kuvataidekorkeakoulun vierailevana professorina ja Nova Scotian taide-ja muotoilucollegessa. H\xc3\xa4nelle my\xc3\xb6nnettiin vakituinen professuuri D\xc3\xbcsseldorfin taideakatemiassa vuonna 1971. Vuonna 1983 Richter muutti D\xc3\xbcsseldorfista K\xc3\xb6lniin, jossa h\xc3\xa4n asuu._NEWLINE_Ensimm\xc3\xa4inen Richterin yksityisn\xc3\xa4yttely oli D\xc3\xbcsseldorfissa vuonna 1964. Pian sen j\xc3\xa4lkeen h\xc3\xa4nell\xc3\xa4 oli n\xc3\xa4yttelyit\xc3\xa4 M\xc3\xbcncheniss\xc3\xa4 ja Berliiniss\xc3\xa4 ja 1970-luvun alusta asti h\xc3\xa4nen n\xc3\xa4yttelyj\xc3\xa4\xc3\xa4n on ollut Euroopassa ja Yhdysvalloissa. H\xc3\xa4nen nelj\xc3\xa4s takautuva n\xc3\xa4yttelyns\xc3\xa4 avattiin Robert Storrin kuratoimana New Yorkin Museum of Modern Artissa vuonna 2002 ja se kiersi Chicagossa, San Franciscossa ja Washington DC:ss\xc3\xa4._NEWLINE_Vuonna 2004 avattiin Dresdenin Albertinumissa Gerhard Richter -huoneet, joissa on esill\xc3\xa4 41 teosta pysyv\xc3\xa4sti lainattuna. Gerhard Richter -arkisto perustettiin vuonna 2005 Dresdeniss\xc3\xa4 yhteisty\xc3\xb6ss\xc3\xa4 Saksan valtion taidekokoelmien kanssa._NEWLINE_Richter on saanut useita kunnianosoituksia ja palkintoja ja h\xc3\xa4nen teoksistaan on julkaistu runsaasti kirjallisuutta. Vaikka Richter saavutti suosiota ja kriitikkojen ylistyst\xc3\xa4 koko uransa ajan, h\xc3\xa4nen maineensa lis\xc3\xa4\xc3\xa4ntyi h\xc3\xa4nen retrospektiivisen n\xc3\xa4yttelyns\xc3\xa4 aikana vuonna 2005.\n_START_SECTION_\nTaide\n_START_PARAGRAPH_\nRichter sai taidekoulutuksen aikana, jolloin taiteilijoilta vaadittiin sitoutumista puoluekantaiseen, \xc5\xbedanovilaiseen tapaan sosialistiseen realismiin. Vuonna 1958 h\xc3\xa4n sai mahdollisuuden vierailla documenta-n\xc3\xa4yttelyss\xc3\xa4 Kasselissa, L\xc3\xa4nsi-Saksassa, jossa esiteltiin l\xc3\xa4nsimaista taidetta, muun muassa amerikkalaista abstraktia ekspressionismia ja sen eurooppalaista versiota informalismia. Taiteilija innostui n\xc3\xa4yttelyst\xc3\xa4 ja on kertonut maalanneensa pari maalausta Jackson Pollockin tyyliin. My\xc3\xb6hemmin Richter sanoi, ett\xc3\xa4 suurin syy h\xc3\xa4nen loikkaamiselleen l\xc3\xa4nteen oli juuri tuon n\xc3\xa4yttelyn n\xc3\xa4keminen. H\xc3\xa4n kiinnostui 1960-luvun alussa my\xc3\xb6s pop-taiteesta.\n_START_SECTION_\nKapitalistinen realismi\n_START_PARAGRAPH_\nVuonna 1963 Richter j\xc3\xa4rjesti yhdess\xc3\xa4 Konrad Luegin kanssa happeningin d\xc3\xbcsseldorfilaisessa huonekaluliikkeess\xc3\xa4, jonka otsikko oli \xe2\x80\x9dEl\xc3\xa4m\xc3\xa4\xc3\xa4 popin kanssa \xe2\x80\x93 demonstraatio kapitalistisen realismin puolesta\xe2\x80\x9d. K\xc3\xa4site oli vastapuoli sosialistiselle realismille ja sen piti paljastaa ironisesti senaikaisen l\xc3\xa4nsisaksalaisen \xe2\x80\x9dreaalin\xe2\x80\x9d kapitalismin kulutusta ja vapaa-aikaa. Kapitalistisen realismin ryhm\xc3\xa4\xc3\xa4n liittyi muitakin DDR:st\xc3\xa4 loikanneita taiteilijoita, joiden ajatuksena oli ironisoida sek\xc3\xa4 senaikaista sosialististen maiden virallista taideoppia ett\xc3\xa4 reagoida kriittisesti l\xc3\xa4nsimaiseen kulutusyhteiskuntaan.\n_START_SECTION_\nKuva-Atlas\n_START_PARAGRAPH_\nRichter alkoi ker\xc3\xa4t\xc3\xa4 valokuvia, mainoksia, aikakauslehtien kuvia ja postikortteja 1960-luvun alussa. H\xc3\xa4n kehitti n\xc3\xa4in menetelm\xc3\xa4n, jolla saattoi minimoida maalauksen aiheeseen liittyv\xc3\xa4n pohdinnan. Valmiiden kuva-aiheiden k\xc3\xa4ytt\xc3\xb6 oli tyypillist\xc3\xa4 my\xc3\xb6s pop-taiteelle, mutta Richter kehitti v\xc3\xa4hitellen omalaatuisen maalaustekniikan, jossa alkuper\xc3\xa4ist\xc3\xa4 kuvaa himmennet\xc3\xa4\xc3\xa4n tai h\xc3\xa4ivytet\xc3\xa4\xc3\xa4n. N\xc3\xa4in valokuvan kovuus pehmenee ja katsoja ik\xc3\xa4\xc3\xa4n kuin et\xc3\xa4\xc3\xa4ntyy alkuper\xc3\xa4isen kuvan tunnelmasta. \xc3\x96ljymaalauksissa korostuvat maalin materiaaliset, plastiset ja optiset ominaisuudet. _NEWLINE_Kuva-aiheiden k\xc3\xa4ytt\xc3\xb6 viittaa my\xc3\xb6s siihen pop-taiteesta per\xc3\xa4isin olevaan asenteeseen, jossa ei niink\xc3\xa4\xc3\xa4n v\xc3\xa4litet\xc3\xa4 taiteesta, vaan painotetaan kuvia ja niiden viestinn\xc3\xa4llisi\xc3\xa4 ominaisuuksia._NEWLINE_Sek\xc3\xa4 Gerhard Richterin taiteesta, ett\xc3\xa4 h\xc3\xa4nen halustaan luetteloida ja organisoida teoksiaan saa hyv\xc3\xa4n esimerkin h\xc3\xa4nen kotisivuiltaan. Maalaukset (2 454 kuvattua kes\xc3\xa4kuuhun 2008 menness\xc3\xa4) on lueteltu aiheittain ja muita teostyyppej\xc3\xa4 ovat grafiikka, p\xc3\xa4\xc3\xa4llemaalatut valokuvat, akvarellit ja piirustukset. Mukana on Atlas-osasto, jossa on kuvattuna vuodesta 1962 taiteilijan k\xc3\xa4ytt\xc3\xa4m\xc3\xa4\xc3\xa4 kuva-aineistoa ja ohessa kuvista syntyneit\xc3\xa4 maalauksia.\n_START_SECTION_\nPunainen armeijakunta ja Irakin sota\n_START_PARAGRAPH_\nVuonna 1988 Richter esitti useissa n\xc3\xa4yttelyiss\xc3\xa4\xc3\xa4n sarjan suuria maalauksia valokuvista otsikolla Lokakuun 18, 1977. H\xc3\xa4n kuvasi mustavalkoisten lehtikuvien ja poliisien ottamien valokuvien mukaan tehdyiss\xc3\xa4 maalauksissa Punaisen armeijakunnan (RAF) nelj\xc3\xa4\xc3\xa4 terroristia, jotka l\xc3\xb6ydettiin vankiselleist\xc3\xa4\xc3\xa4n kuolleina 18.10.1977. Heid\xc3\xa4n kuolinsyyns\xc3\xa4 oli ollut aikoinaan laajan kiistelyn aiheena. Taiteilija kertoi, ett\xc3\xa4 h\xc3\xa4nen mielest\xc3\xa4\xc3\xa4n t\xc3\xa4m\xc3\xa4 Saksan historian kyseenalainen tapahtuma oli tuotava p\xc3\xa4iv\xc3\xa4nvaloon._NEWLINE_Richter julkaisi vuonna 2004 kirjan, jossa on 216 l\xc3\xa4hikuvaa h\xc3\xa4nen maalauksestaan vuodelta 1987 sek\xc3\xa4 Frankfurter Allgemeinessa julkaistua artikkelia Irakin sodan alkamisesta.\n_START_SECTION_\nLasimaalaus\n_START_PARAGRAPH_\nElokuussa 2007 paljastettiin Richterin tekem\xc3\xa4 K\xc3\xb6lnin tuomiokirkon suuri lasimaalaus. Sen pinta-ala on 113 neli\xc3\xb6metri\xc3\xa4 ja se koostuu 11 500 eriv\xc3\xa4risest\xc3\xa4 lasinpalasesta, jotka on j\xc3\xa4rjestetty tietokoneella sattumanvaraiseen j\xc3\xa4rjestykseen.'